महेश भट्ट के इस फैसले से संजीव कुमार भी दुखी हुए थे। फिल्म पूरी होने पर महेश भट्ट ने संजीव कुमार को फिल्म दिखाई। फिल्म देख कर संजीव कुमार फूट पडे। उन्होंने महेश भट्ट से कहा कि बीवी प्रधान की भूमिका अनुपम खेर ही निभा सकते थे। वह फिल्म के साथ ऐसा न्याय नहीं कर पाते। 48 से अधिक उम्र के रिटायर टीचर बीवी प्रधान की भूमिका निभाते समय अनुपम खेर की उम्र सिर्फ 28 साल थी। इस किरदार को लेखक ने कायदे से रखा था। अनुपम खेर ने अपनी प्रतिभा से उसे जीवंत कर दिया। उन्हें पत्नी बनी पार्वती की भूमिका निभा रही रोहिणी हटंगडी से भी पूरा सहयोग मिला। फिल्म में नीलू फूले, मदन जैन और सोनी राजदान खास भूमिकाओं में थे। मदन जैन और सोनी राजदान की भी यह उल्लेखनीय फिल्म थी। राजश्री प्रोडक्शन की इस फिल्म में ताराचंद के होनहार पोते सूरज बडज़ात्या महेश भट्ट के सहायक थे। फिल्म में कॉस्ट्ूयम डिजाइन करने की जिम्मेदार अमाल अल्लाना को मिली थी। फिल्म की पटकथा मशहूर लेखक सुजीत सेन की मदद से महेश भट्ट ने लिखी थी। 'सारांश' के संवाद अमित खन्ना ने लिखे थे, जो बाद में महेश भट्ट के सहयोगी बने। फिल्म के आरंभ में अनुपम खेर का नाम नए कलाकार के तौर पर आता है।